আনারসের পাতার আড়ালে গোলাপি রং। এমন রং তো আনারসের গায়ে থাকে না! তবে কী আনারসে রাসায়নিক মেশানো হচ্ছে? সন্দেহ হওয়ায় আনারসে রাসায়নিক মিশিয়ে স্থানীয় বাজারে বিক্রি করা হচ্ছে বলে গত কয়েকদিন ধরেই বিডিও-র অফিসে অভিযোগ জানিয়েছিলেন পানাগড়ের কাঁকসা এলাকার বাসিন্দারা।
সেই অভিযোগ খতিয়ে দেখতেই শুক্রবার কাঁকসার বিডিও অরবিন্দ বিশ্বাস বাজারে গিয়ে বেশ কয়েকজন আনারস বিক্রেতার সঙ্গে কথা বলেন। স্থানীয় বাসিন্দাদের অভিযোগকে সত্যি প্রমাণ করে আনারসগুলির গায়ে গোলাপি রংও দেখেন বিডিও। বিডিও-সহ প্রশাসনিক কর্তাদের সন্দেহ, ওই রাসায়নিক ব্যবহার করে কৃত্রিম পদ্ধতিতে দ্রুত আনারস পাকানো হচ্ছে। সত্যিই আনারসে কোনও রাসায়নিক ব্যবহার হচ্ছে কি না অথবা হলেও সেই রাসায়নিক মানুষের শরীরের পক্ষে কতটা ক্ষতিকর, তা পরীক্ষা করে দেখতে দেখতে ৫৫টি আনারস বাজেয়াপ্ত করে বর্ধমানের মুখ্য স্বাস্থ্য আধিকারিকের দফতরে পাঠানো হয়েছে।
বিডিও অরবিন্দ বিশ্বাস জানিয়েছেন, কয়েকদিনের মধ্যেই পরীক্ষার রিপোর্ট তাঁদের হাতে চলে আসবে। সেই অনুযায়ী প্রয়োজনীয় ব্যবস্থা নেবে প্রশাসন।
দেখুন ভিডিও ১
  
দেখুন ভিডিও ২
  
কী বলছেন বিডিও? দেখুন ভিডিও ৩